**Модуль 1. Әдіснама және педагогтың әдіснамалық мәдениеті туралы түсінік.**

1. **дәріс. Педагогиканың ғылыми жүйе ретіндегі генезисі**

**Жоспары**

Кіріспе. Педагогиканың ғылыми жүйе ретіндегі генезисі

1. Педагогиканың философиясы және әдіснамасы пәні және міндеттері.

2. Педагогиканың философиясы және әдіснамасы пәнінің нысаны, негізгі категориялары.

 Философиялық энциклопедиялық сөздікте *«генезис»* гректің «genesis» сөзінен шыққан, шығу және пайда болу деген мағынаны білдіреді. Оны құбылысты, затты, түрді белгілі бір күйге алып келетін дамудың пайда болу үдерісі деп те анықтайды. Демек, генезис көбінесе, ескінің негізінде жаңаның алғышартының пайда болуы деуге болады. Ал, педагогиканың философиясы және әдіснамасының генезисін біз, педагогика ғылымының философиялық және әдіснамалық негіздері, әдіснамалық қоры, ғылыми-педагогикалық таным әдіснамасы, педагогикалық зерттеулердің әдіснамасы мен әдістемесі, зерттеуші педагогтің әдіснамалық мәдениеті туралы ғылыми-практикалық білімдердің шығу тарихын жүйелеп, сипаттай отырып нақтылаймыз.

Жалпы әдіснама деп, – дүниеге көзқарас, өмірдегі алуан түрлі құбылыстарды, болмысты танып- білудің жолы, философиялық ұстанымы деп немесе, «таным және дүниені өзгертуге бағытталған тәжірибелік іс-әрекеттерді ұйымдастырудың ұстанымдарын, құралдары мен шарттарын зертейтін білімдер саласы» деп немесе « адамның кез-келген іс-әрекетін ұйымдастыру туралы ілім» деп анытауға болады.

**Ғылым философиясы тұрғысынан педагогиканың даму үдерісін яғни генезисіне шолу жасағанда біз, б**үгінгі күні адамтану ғылымдары адамзаттың тарихты меңгерген ақыл-парасатын, мәдениет әлемін құруға қабілетін, өмір тәжірибесін мұра етуге қабілетін атап көрсетуде. Ал, ғалымдар адамның биологиялық табиғаты көп өзгеріске ұшырамағанын алға тартады. Әрине қазіргі адам мен оның ерте замандағы ата-бабалары арасында үлкен айырмашылық-арақашықтық бар. Бұл өзгеріске мәдени даму әсер еткен. Демек, мәдениет – әрқашан тарихи категория болып қалады. Сондықтанда, адамның мәдени даму салдары оны үш өлшемде «өткенге», «қазір» және «болашақта» - өмір сүруге итермелейді. Адамның жеке өмірінде өткеннің мәдени тәжірибесін, оның қазіргі уақытта толықтырылуын және болашақта өрлеуін, дамуын қайта қарастыруды талап етеді. Яғни, мәдени әлемді жасаушы адам – өзін де жасаушы болады. Адамның ерекше табиғаты және оның әлеуметтілігі күрделі түрде шиеленісіп қиылысқан.

Мәселен, ***Антик дәуіріндегі адам туралы, а***нтик дәуірінің философтары «оқып үйренуші- адам» оқыту мен тәрбие аясында ізгілікті өмір сүру қабілетін игереді деп тұжырымдады.

***Ал, Орта ғасыр және қайта өрлеу дәуіріндегі адам туралы,*** Бұл тарихи дәуірде сенім арқылы тәрбиелеу педагогикасы адам жанына бағытталды. Орта ғасырдың діни педагогикасы білім берудің антиктік мұратын жоққа шығарды. Олар оқытуды Құдайды және жанның құдайлық мәнін танудың бірден – бір жолы деп түсінді. Ренессанс дәуіріне «гуманизм» ұғымы тән болды.

***Ал енді, Жаңа дәуірдегі адам туралы*** Бұл дәуірдің философтары Ф. Бэкон, Р. Декарт, Б. Спиноза, Г.В. Лейбниц, Д. Юм, Дж. Локк және басқалардың еңбектерінде білім берудің адамның интеллектуалдық қабілетін дамытуда және дене күштерін нығайтуға қажеттілігін түсіну негізделеді. «Оқып-үйренуші» адам бейнесін немістің классикалық философиясы дамыта алды. Білім беру адамның өзін және әлемді жасау құралы, білім беру өзіндік санасын қалыптастыра алады деп пайымдалды.

***Ал, Қазіргі заман адамы, яғни*** ХХ-XXI ғасырда білім беру мәселелерін шешудің түрлі нұсқалары ұсынылды. Білім беру туралы ойлардың теориялық негіздеріне феноменология, герменевтика, философиялық және педагогикалық антропология, персонализм, экзистенциализм, тіл философиясы, структурализм, психоанализ, бихевиоризм, когнитивті психология, корпоротивті педагогика және т.б. алынды.

 ХХ - XXI ғасырда «оқып-үйренуші адам» білім беру үдерісінде мәдениет тілдерін пайдалануға, мәдениет мәтіндерін түсіндіруге, өзгелермен цифрлық технологиялар арқылы және өзімен қарым-қатынасқа түсу дағдыларын меңгеруге қабілетті адам деп танылды.

Адамдарды тарихи-мәдени даму субъектісі ретінде зерделеу ғылыми білімдердің қазіргі шындық болмысты бейнелеуі туралы ғылыми деңгейдегі білімдердің дамуын қалыптастыруды талап етеді. Ғылыми білім шындық болмысты бейнелейтін жаңа деректермен толыққанда ғана өзінің өрістегенін көрсетеді. Осы деректермен толығу үдерісі зерттеудің ғылыми негізделген жаңа әдістерін пайдалануды талап етеді. Бұл әдістер, өз кезегінде, ғылымтанудағы әдіснамалық деп аталатын теориялық қағидалар жиынтығынан құрылады.

ХХ ғасырда ғылыми білімнің адам өміріне әсері күшейген уақытта ғылымның өзі де зерттеу мәселесіне айналды. Өз зерттеулерінде ғылымның қалыптасу мәселесін ең басты зерттеу пәні ретінде қарастырған ғылым философиясының көрнекті өкілдері (К. Поппер, Т. Кун, М. Полани, С. Тулмин, И. Лакатос, П. Фейерабенд және басқалар) ғылым деген не?, ғылыми танымның ерекшелігі неде?, ғылымның құрылымы мен қызметтері қандай?, оның даму сипатына не әсер етеді? деген сұрақтарға жауап іздеді. Ғылым туралы пайымдауларды қайта қарастыру қазіргі педагогиканың қалыптасуына тікелей қатысы бар болғандықтан да аса қажеттілік туындады.

Сол тарихи кезеңде көпшілік ғалымдар әлемді зерттеушілердің зерделеуіне тәуелсіз деп таныды. Барлығы да заңдармен басқарылады деп түсінді. Ғалымдар ғылыми әлем құпиясын ашуға, оны түсіндіруге, ондағы әрекеттенуші күштерді тануға ғылым қабілетті деген бір жақты пікірде болды. Әрине, барлық ғалымдар дәл осылай ойлаған жоқ. Олар адам айнала қоршаған дүниемен танысуда әлем туралы сезімдік дәйектер-мәліметтер бар деп білді. Ғылымдағы бұл бағыт *логикалық эмпиризм* деп аталды.

 Логикалық эмпиризм ғылымның эмпирикалық базисі мен тілінің шынайылығы туралы ойлануға мәжбүр етті. Бұл педагогикаға да өз әсерін тигізді. Педагогика өзінің ұғымдық тілін, эмпирикалық базасын қайта тексеріп пайымдады, педагогика ғылымының құрылымы, оның теорияларының құрамы туралы ойластырды. Жалпы алғанда, логикалық эмпиризм ғылымилықтың жаңа көкжиегіне жетуге ықпал жасады.

Зерттеуші ғалым сол ғылымда жинақталған білімнен, жалпы адами тәжірибеден алынған ақпаратқа сүйенеді, ол ғылыми мәселелерді шешуге бағытталған. Оның нәтижелері ғылымда белгілі бір олқылықтардың орнын толтырады. Зерттеу барысында танымның арнайы құралдары қолданылады: модельдеу, болжамдар жасау, эксперимент жүргізу және т.б.

Қазіргі уақытта ғылым әдіснамасы мамандары «ғылым объектісі» мен «ғылым пәні» түсініктерін бір-бірінен ажыратып қарастырады. Әртүрлі ғылым өкілдері бір ғана объектіні әр ғылымға тән түрлі түсініктер жүйесінде көреді және оның ішінде түрлі жақтарын, байланыстары мен қарым-қатынастарын ерекшелейді.

Біздің бүгінгі оқу пәніміз педагогиканың философиясы мен әдіснамасы болғандықтан «Педагогика - әрекеттің ерекше түрін зерттейтін ғылым ретінде - педагог өз алдына белгілі бір мақсат қоятын болғандықтан, мақсатты бағытталған әрекет, яғни жеке тұлғаны: белгілі нәрсеге үйрету және тұлғаның жарасымды қасиеттерін тәрбиелеу (ізгілік, адамгершілік, патриотизм, еңбексүйгіш, өздігінен іздену, шығармашылық қабілетін дамыту және т.б.). Егер осы іске кең мағынада қарасақ, бұл – адамзат қоғамының мәңгі өмір сүретін қызметін орындау әрекеті: болашақ ұрпақтарға жинақталған әлеуметтік тәжірибені жеткізу, беру, үйрету, кейде мұны «мәдениет трансляциясы» деп те атайды. Осы негізде ***педагогиканы*** қоғамдық өмірге баулу мақсатындағы ерекше, әлеуметтік және тұлғалық себепті байланыстылық, педагогикалық мақсаттылық және педагогикалық басшылықпен сипатталатын әрекетті зерттейтін ғылым ретінде анықтауға болады

Жеке тұлғаның әлеуметтік тәжірибені меңгеруіне және өзін-өзі дамытуына бағытталған әрекеттің осы түрі педагогика ғылымының - пәні болып табылады. Ғылымның пәнін анықтау оның мәдени-әлеуметтік мәртебесіне бағынышты. Педагогика әлеуметтік-гуманитарлық ғылым болғандықтан, оның пәнін былайша көрсетуге болады: ***педагогика ғылымының объектісі болып табылатын әрекеттегі қарым-қатынастар жүйесі***. Мысалы, педагогикалық ғылыми пәннің бірі – дидактикадағы оқытудағы қатынастар жүйесінде оқушы оқытудың объектісі және білім алудың субъектісі болып табылады. Дәстүр бойынша осы әрекетті **тәрбие** терминімен белгілеуге болар еді.

Педагогика ғылымы зерделейтін жоғарыда келтірілген әрекеттің ерекше түрін бейнелеуге өз мағынасы жағынан ең жақын тұрған түсінік – **«әлеуметтендіру».** Әлеуметтендіру деп өскелең адамның тұлға ретінде тарихи жинақталған мәдениетті, әлеуметтік тәжірибені меңгеруі және жасауы арқасында оның қоғамға ену үдерісі түсініледі. Педагогикаға қатысты бұл әрекетті тұлғаның мақсатты бағытталған әлеуметтенуі деп белгілеуге болады.

Педагогикада «білім беру» ұғымы мәні жағынан тәрбиеге өте жақын. Білім беру әрі қоғамдық құбылысты, әрі педагогикалық үдерісті білдіреді. Ол педагогиканың объектісін жалпы әлеуметтік нысанаға ендіреді, сондықтан педагогика ғылымының объектісі – білім беру деуге болады. Педагогика – бұл білім беру әрекетінің түрлі жақтарын зерттейтін басқа ғылымдар қатарындағы білім беру туралы арнайы ғылым. Бұл білім беруді өзінің құрамдас бөліктерімен бірлікте қарастырып зерттейтін, өзінің зерттеу объектісі ретінде санайтын бірден – бір ғылыми пән.

* **Педагогика** - болашақ ұрпақтарға жинақталған әлеуметтік тәжірибені жеткізу, беру, үйрету, кейде мұны «мәдениет трансляциясы» деп те атайды.
* **Педагогика ғылымының пәні** - жеке тұлғаның *әлеуметтік* тәжірибені меңгеруіне және өзін-өзі дамытуына бағытталған әрекеті.
* **Әлеуметтендіру -** жеке тұлғаның әлеуметтік тәжірибені меңгеруі және жасауы арқасында оның қоғамға ену үдерісі
* **Педагогика ғылымының қызметтері -** сипаттау, түсіндіру және өзі зерделейтін шындық болмыстың бөлігіндегі құбылыстарды алдын ала болжай білу.

**Педагогика ғылымының (ұғымдық аппараты)** **категориялары**

* ***- философиялық*** («мән» және «құбылыс», «жалпылық» және «бірлік», «қарама-қайшылық», «себеп және салдар», «болмыс», «сана», «практика»)
* - ***жеке ғылымилық*** («педагогика», «тәрбие», «педагогикалық әрекет», «педагогикалық болмыс», «педагогикалық өзара әрекеттестік», «педагогикалық жүйе», «білімдік үдеріс» , «оқыту мен білім алу», «оқу пәні», «оқу материалы», «оқу жағдаяты», «оқыту әдісі», «оқыту тәсілі», «мұғалім», «оқушы», «сабақ»).
* ***Жалпы ғылымилық ұғымдар*.** Ғылымның дамуы ғылыми білімнің саралануы мен кірігуінің өзара байланысты үрдісімен сипатталатыны бәрімізге мәлім. Ғылымдардың жақындасу үдерісі, кешенді тәсілді қолдану көптеген **жеке ғалымдарға тән, бірақ философиялық ұғымдардан ажыратылатын түсініктердің пайда болуына ықпал етті.** Бұндай интегративті сипаттағы ғылыми негіздеме бірнеше пәндердің әлеуетін біріктіретін түсініктер педагогикада да кеңінен қолданылуда. Осы уақытта іргелі зерттеу жүргізу мұндай жалпы ғылымилық «жүйе», «құрылым», «әрекет», «әлеуметтік», «оңтайлылық», «жағдай», «ұйымдастыру», «болжам», «деңгей» және басқа да түсініктерсіз мүмкін емес.
* ***Терминологиядағы жалпы мен ерекшенің бірлігі.*** Жалпы ғылыми түсініктерді педагогиканың пәніне қатысты ойластырғанда, педагогиканың терминологиясы «педагогикалық болмыс», «педагогикалық жүйе», «білімдік үдеріс», «педагогикалық өзара әрекеттестік», сияқты сөз тіркестерімен байиды. Олардың қысқаша сипаттамасы төмендегідей.
* Бұл жалпы ғылымилық ұғымдар аясында жоғарыда көрсетілген үш түсінікті қарастырамыз.
* ***Жүйе дегеніміз - бір өзгеріске ұшыраса, басқалары да өзгеретін өзара байланысты элементтердің тұтас кешені.***
* Зерделенетін объектіге жүйелі тәсілді қолдануды анықтау есепке алынатын жүйенің ең қажетті сипаттамасы: құрамы (оған енетін элементтер жиынтығы), құрылымы (олардың арасындағы байланыс) және әрбір элементтердің қызметі, оның жүйедегі рөлі мен маңызы. Өз кезегінде жүйенің элементі басқа бір кең жүйеге оның бөлігі ретінде енуі мүмкін.
* Ғылымның пәнін анықтау оның мәдени-әлеуметтік мәртебесіне бағынышты. Педагогика әлеуметтік-гуманитарлық ғылым болғандықтан, оның пәнін былайша көрсетуге де болады: ***педагогика ғылымының объектісі - әрекеттегі қарым-қатынастар жүйесі***.

 Бұл барлық ұғымдар өзара байланысты, өздері көрініс табатын болмыстың құбылыстары сияқты олар жылжымалы және икемді. Ғылыми және практикалық жұмыс барысында олардың мазмұны қайта ойластырылады, байиды. Білім берудің анықтамасын басшылыққа ала отырып, білім үдерісін құрайтын екі негізгі құрамдас бөліктер – тәрбие мен оқыту туралы түсініктер нақтыланады. Педагогиканың объектісінің педагогиканы оқыту мен тәрбиені біріктіретін тұтастық деп қарастыратын анықтамасы негізге алынады. Екеуінің де жалпы мақсаты - адамдарды қоғам өміріне баулу, яғни, жоғарыда көрсетілгендей, адамды мақсатты-бағытты әлеуметтендіру.

* Педагогиканың пәні оның объектісінде пайда болған қатынастар педагогика ғылымдарының жүйесін құрайтын педагогикалық пәндер қатарын анықтауға негіз болады. Солардың ең бастысы – дидактика. Ол оқыту мен білім алу арасындағы алдын ала ойластырылған, жасалған оқу жағдаяттарымен белгіленеді. Тәрбие теориясы қарастырып отырған тәрбиелік қатынастар ***өмірмен тікелей байланысты***, ал тәрбиенің өзі тікелей және сырттан келетін әсерлерге ашық жүйені құрайды.
* Тәрбие әдістері арқылы берілетін мазмұн ерекше. Оны былайша анықтауға болады: ***адамның әрекеттерінің түрлерінің жиынтығы ретінде бұл әрекет шындығында іске асатын шарттармен бірлікте қарастырылатын өмір бейнесі. Басқа сөзбен айтқанда, бұл күнделікті өмір динимикасын көрсететін және тұлғаның өзін іске асыру үдерісі.*** Оқытудың мазмұндық жағы сөз болғанда, шындық болмыс ойластырылған, «кристалданған», екшеленген әлеуметтік тәжірибе ретінде қарастырылады. Бұл болмыс бүгін және осы жерде қазіргі уақыттың тілімен айтсақ, ***тәрбие мазмұнын*** құрайды. Әлеуметтік тәжірибені меңгеру өмірге тұлғаны енгізудің алғышарттары болып табылады: тәрбие шарты - оқыту.
* Айтылған айырмашылықтарды түсіну педагогиканың бұл ұғымдарын дұрыс түсіну, сондай-ақ, тәрбие және оқыту теориясы, дидактикалық зерттеулер беретін білімдерді тиімді пайдалану үшін қажет. Сондай-ақ, педагогика үшін аса маңызды «өздігінен білім алу» және «өзін-өзі тәрбиелеу» ұғымдары тағы бар. Белгілі бір мағынада білім беруді өздігінен білім алуға даярлық, ал тәрбиені өзін-өзі тәрбиелеуге даярлық деп түсіну қажет.
* Философиялық тұрғыдан әрекет мазмұны әлемді өзгерту мен қайта құру болып табылатын адамның өзін қоршаған әлемге белсінді қарым-қатынасы. Адам әрекетінің жеке түрлері - өндірістік, экономикалық, ғылыми-этикалық, педагогикалық әрекеттер кеңірек жүйенің, мысалы, қоғамды тұтас алсақ, соның бір кіші жүйесі болып табылады. Сонымен, жүйелілік және әрекеттік тәсілдер бірігеді де, қоғамдық әрекетке, жеке алғанда ғылыми және педагогикалық әрекетке жүйелілік-әрекеттік тәсіл қолданылады.
* Енді тек мұғалім жұмысымен шектелмейтін *«****педагогикалық әрекет****»* ұғымы мазмұнын нақты анықтауға болады. Жалпы әлеуметтік мағынада, өндірістік, саяси, эканомикалық және т.б. әрекеттерімен қатар әрекеттің бұл кіші жүйесінен құралатын осындай әрекет адамдарды қоғам өміріне қатысуға үйрету қызметін атқарады. Тұтас педагогикалық әрекет жүйесін құрайтын әрекеттің келесі түрлері былайша ажыратылады: *практик-педагогтардың жұмысы*; *әкімшілік әрекет*;  *білімдік үдерісті ұйымдастырушы; ғылыми-зерттеу әрекеті*; *педагогика ғылымы нәтижелерін практикаға жеткізу*. Жүйе және әрекет туралы айтылғандардың барін есепке алсақ, педагогикалық әдебиеттерде жиі қолданылатын «**педагогикалық жүйе**» терминін түсінуге мүмкіндік туады. Бұндай жүйе өзінің құрамына, яғни оның элементтерінің мазмұнына байланысты нақты толықтырылады: оқытудың ұйымдастыру формалары немесе әдістері, білім мазмұнының элеметтері жүйесі, әдістемелік жүйе, тәрбие жүйесі және т.б. Бұл жүйені жасаушыға немесе оның зерттеушісіне қойылатын басты талап - оны жүйелілік тәсіл тұрғысынан сипаттай білу, құрамын, құрылымын және қызметтерін нақты белгілеу.
* Педагогика кез келген ғылым сияқты объективті болмысты бейнелейді. Сондықтан, ***педагогикалық болмысты*** педагогиканың әрекет аспектісінде ғылыми қарастыруға алынған болмыс деп анықтауға болады.
* ***Жүйе және әрекет туралы түсініктер мен «білім беру үрдісі» түсінігі арақатынасын қарастыру керек. Үдеріс - жүйенің күй жайының ауысуы,***демек, білім беру үдерісі - әрекет ретінде білім беру жүйесінің күй-жайының ауысуы. Сондықтан, педагогикалық (білімдік) әрекет және педагогикалық үдеріс - екеуі бір нәрсе емес. Педагогикалық үдеріс – қозғалыстағы, дамудағы әрекет. Тек оны ойша ғана тоқтатып, педагогикалық әрекеттің бөліктері талдауға болады. Енді бір маңызды ұғым *«****педагогикалық өзара әрекеттестік****»,* практикалық педагогикалық әрекеттің мәнді белгісі – оның екі жақты сипатын бейнелейді. Бұл қасиет арқылы педагогикада мақсат қоюмен және басшылық етумен байланыстының бәрін сипаттайды. Ең соңында педагогикалық зерттеулерде ***іргелес ғылымнан алынған ұғымдарды*** бөліп көрсетуге болады: психология («қабылдау», «меңгеру», «ақыл-ойдың дамуы», «еске сақтау», «іскерліктер», «дағдылар»), кибернетика («кері байланыс», «динамикалық жүйе»).

Математика, физика немесе логика сияқты ғылымдардан өзгеше педагогика негізінен жалпы қолданыстағы сөздерді пайдаланады. Бірақ сөздер ғылыми айналымға түскен соң, табиғи тіл сөздері ғылыми терминнің өзіндік қасиетіне – осы саланың ғалымдары бірдей ұғынатын бір мағыналық қасиет алады. Сөз ғылыми терминге айналғанға, ол үлкен ғылыми еңбектің көрінісі болып табылады.

* ***Тұжырым:*** Педагогика басқа ғылымдармен тығыз ынтымақтастықта дамыды.
* Ол үнемі өзінің ғылыми құрал-жабдықтарын, ғылыми аппаратын басқа ғылымдардағы ғылыми аппаратпен, әдіс-тәсілдермен салыстыруға мүмкіндігі болды.
* Педагогика нақты теориялық және қолданбалы жасалымдарға қажет жалпы ғылымилық негіздерді өңдеп, терең зерделеп отырды
* . Педагогиканың жалпы ғылымилық негіздері оның көпғасырлық болмысында мәнді өзгерістерге ұшырады.
* Демек, философия педагогикалық тәжірибелерді саналы меңгерудің және педагогикалық тұжырымдамалар жасаудың теориялық базасы болып табылады.
* Педагогика үшін заманауи сұрақ: бүгінгі күні педагогиканың жалпы ғылымилық базасы қандай?

**Сұрақтар мен тапсырмалар**

* 1. «Ғылым» және «ғылым философиясы» ұғымдарына берілген анықтамаларды негіздеңіз.
* 2. Ғылымның зерттеу пәнін қалай анықтайды? Педагогика ғылымының объектісі мен пәнін нақтылаңыз.
* 3. Педагогиканың ұғымдық аппаратын сипаттаңыз.
* 4. Педагогикадағы филиософиялық және жалпы ғылымилық ұғымдар жүйесін түсіндіріңіз.
* 6. Педагогиканың ғылым философиясы тұрғысынан даму генезисін қалай пайымдар едіңіз?